b'\n_START_ARTICLE_\nMetoda mno\xc5\xbeice aktivnih omejitev\n_START_PARAGRAPH_\nMetoda mno\xc5\xbeice aktivnih omejitev (kraj\xc5\xa1e metoda aktivne mno\xc5\xbeice) je pristop pri re\xc5\xa1evanju problemov nelinearnega programiranja oziroma optimizacijskih problemov z neenakostnimi omejitvami. _NEWLINE_Pri tej metodi v zaporednih iteracijah preoblikujemo neenakostne omejitve, ki so aktivne, v enakostne omejitve. V vsaki iteraciji re\xc5\xa1imo problem s tako preoblikovanimi omejitvami. Na koncu iteracije preverimo, katere neenakostne omejitve so postale aktivne v novem pribli\xc5\xbeku (posodobimo mno\xc5\xbeico aktivnih omejitev) ter na podoben na\xc4\x8din za\xc4\x8dnemo naslednjo iteracijo z novo mno\xc5\xbeico aktivnih neenakostnih omejitev, ki jih zamenjamo z enakostnimi._NEWLINE_Metoda je v osnovi uporabna pri linearnih omejitvah, torej pri  linearnem in kvadrati\xc4\x8dnem programiranju. Je tudi sestavni del razli\xc4\x8dnih algoritmov za re\xc5\xa1evanje splo\xc5\xa1nih problemov  nelinearnega programiranja, saj re\xc5\xa1evanje teh problemov pogosto prevedemo na zaporedno re\xc5\xa1evanje problemov linearnega ali kvadrati\xc4\x8dnega programiranja._NEWLINE_Metodo aktivne mno\xc5\xbeice pogosto uporabljamo v povezavi z  minimizacijo v dani smeri ali z  metodo omejenega koraka.'